HR Službeni list Europske unije C 150/11

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 150/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE VEĆE IZMJENE SPECIFIKACIJE PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„OLIVE DE NICE”

EU br.: FR-PDO-0105-01277 – 17.11.2014.

ZOI ( X ) ZOZP ( )

1. Skupina koja podnosi zahtjev i pravni interes

Syndicat interprofessionnel de l’olive de Nice

Box 58 MIN Fleurs 6 06296 Nice Cedex 3 FRANCUSKA Telefon: +33 497257644 Telefaks: +33 493176404 E-pošta: aoc.olive@aocolivedenice.com

Međustrukovno udruženje za masline „Olive de Nice” („Syndicat interprofessionnel de l’olive de Nice”) sastoji se od proizvođača i prerađivača masline „Olive de Nice” te ima pravni interes za podnošenje zahtjeva za izmjenu.

2. Država članica ili treća zemlja

Francuska

3. Rubrika specifikacije proizvoda na koju se primjenjuje/primjenjuju izmjena/izmjene

—

☐

—

☒

—

☒

—

☒

—

☒

—

☐

—

☒

—

☒

4. Vrsta izmjene

—

☒

—

☐

5. Izmjena (izmjene)

Opis proizvoda

Opis stolnih maslina i maslinova tijesta „Olive de Nice” revidiran je i dopunjen. Unesene izmjene odnose se na sljedeće elemente:

U pogledu stolnih maslina:

— Veličina maslina neznatno se povećala i mijenja se iz 50 do 70 plodova po hektogramu u 40 do 70 plodova po hektogramu. Naime, veličina maslina blago se povećala zbog profesionalizacije proizvođača, razvoja navodnjavanja i bolje ciljane gnojidbe. To blago povećanje veličine ipak ne mijenja činjenicu da su stolne masline „Olive de Nice”„malene” što ih razlikuje od drugih stolnih maslina.

— Pojašnjava se boja: izrazi „zelenožućkasta do smeđa” i „zelenožuta do smeđa” jednako se upotrebljavaju u različitim dokumentima podnesenima uz zahtjev za registraciju ZOI-ja. U svrhu pojašnjenja predlaže se usklađivanje pojmova i zadržavanje izraza „zelenožućkasta do smeđa”.

— Navodi se da su masline „glatke”, što je tipično za maslinu „Olive de Nice” te da „nisu preslane” što je povezano s tehnikom njihova odgorčavanja.

— Dopunjuje se opis prisutnih aroma jer arome „suhog voća” nisu dovoljne kako bi se opisale masline „Olive de Nice” koje imaju i arome kandiranog voća, kolača s trešnjama, starog vina ili kože.

— Postaje obvezna veća ili manja prisutnost peteljki koje mogu biti na maslinama ili odvojene u otopini. Naime, prisutnost peteljki specifična je za masline „Olive de Nice”. Ona istodobno proizlazi iz karakteristika sorte (plodovi što vise na dugoj peteljci) i iz načina berbe udaranjem štapom.

— Navodi se da su masline cijele, nisu polomljene ni popucale i nemaju dodanih aroma kako bi se maslina bolje uskladila s normom Codex za stolne masline (CODEX STAN 66-1981 revidirana 1987.)

U pogledu maslinova tijesta:

— Navodi se boja tijesta. Zahtjev prema kojemu maslinovo tijesto mora biti „karakteristične boje vinskog taloga koja ne smije biti ni prezelena ni pretamna” zamjenjuje se izrazom „njegova se boja kreće od smeđe boje, boje vinskog taloga do crne boje”. To je navođenje u skladu s nijansama masline. Naime, zbog tehnike proizvodnje bez aditiva, očuvane su karakteristike sirovine u maslinovu tijestu. Stoga maslinovo tijesto nije uvijek „boje vinskog taloga” nego može imati smeđe ili crne nijanse.

— Navode se masnoća i usitnjenost maslinova tijesta. Maslinovo tijesto ne smije biti premasno i mora biti homogeno. Granulometrijskim mjerenjem procjenjuje se je li maslinovo tijesto „grubo” jer promjer čestica ne smije iznositi više od 3,5 mm (otvor sita). Navodi se i da je moguća manja prisutnost komadića pokožice i peteljke.

— Kao i u slučaju stolnih maslina, dopunjuju se arome maslinova tijesta. Maslinovo tijesto ima jednake arome kao i stolne masline: kandiranog voća, suhog voća, kolača s trešnjama, starog vina, kože, ali i slastica, prepečenog kruha i trešnjevače. Arome slastica, prepečenog kruha i trešnjevače koje dopunjuju opis nastaju osobito dodavanjem maslinova ulja „Huile d’olive de Nice”, ali zasigurno i njegovom preradom.

— Navodi se da tijesto nije „ni preslano ni pregorko, nikada nije kiselo i nema dodanih aroma”, a aromatiziranje tijesta je zabranjeno.

Zemljopisno područje

U specifikaciji se ispravljaju utvrđene pogreške u nazivima općina koje su obuhvaćene zemljopisnim područjem oznake izvornosti, ali se tim ispravcima ne mijenjaju granice zemljopisnog područja proizvodnje koje ostaju neizmijenjene.

Osim toga, pojašnjene su faze koje se moraju odvijati na zemljopisnom području oznake izvornosti: „svi postupci, od proizvodnje maslina do izrade stolnih maslina ili maslinova tijesta, provode se na zemljopisnom području”.

Nadalje, pojašnjena su pravila o identificiranju zemljišnih čestica u skladu s novim nacionalnim postupcima.

Podatci koji dokazuju podrijetlo proizvoda iz zemljopisnog područja

U skladu s razvojem nacionalnih zakona i propisa pročišćen je tekst rubrike „Podatci koji dokazuju podrijetlo proizvoda iz zemljopisnog područja” koji objedinjuje osobito obveze prijavljivanja i vođenja registra o sljedivosti proizvoda i praćenju uvjeta proizvodnje.

Usto, ta je rubrika dopunjena s nekoliko odredaba o registrima i deklaracijama kojima se jamči sljedivost i nadzor sukladnosti proizvoda sa zahtjevima specifikacije.

Metoda dobivanja

Sorta

Uvodi se definicija „starih lokalnih sorti”. Riječ je o „sortama posađenima prije mraza 1956. godine koje su na području proizvodnje zastupljene u velikom broju”.

Gustoća sadnje

Izmjenom se želi uzeti u obzir poseban položaj stabala maslina posađenih na terasama u odnosu na stabla maslina posađena na ravnom tlu, jer ti nasadi na vrlo strmim padinama predstavljaju najveći dio nasada s oznakom izvornosti za koju su i karakteristični. Ta vrsta nasada ne sprječava razvoj korijena stabala i ne dovodi do nadmetanja za svjetlost s obzirom na nagib tih tala. Stoga se predlaže da se pri izračunu najmanje propisane udaljenosti među stablima u obzir uzme visina terase i da se u tom slučaju ne primjenjuje najmanja površina od 24 m2 po stablu.

Navode se odredbe o najmanjoj udaljenosti među stablima (određenoj na četiri metra) u pogledu stabala posađenih od 27. travnja 2001. (datum objavljivanja prvotne odluke o priznavanju zaštićene oznake izvornosti.

Međukulture

U skladu s lokalnim običajima dopušta se prisutnost stabala voćki raspoređenih među nasadima, za koje se smatra da ne utječu na konačnu kvalitetu proizvoda, pod uvjetom da njihov udio na dotičnoj zemljišnoj čestici ne prelazi 5 % ukupnog broja maslina.

Navodnjavanje

Predlaže se utvrđivanje roka za navodnjavanje umjesto prvotne odredbe kojom se dopušta navodnjavanje „do dozrijevanja” jer je ta odredba nejasna i datum dozrijevanja može se razlikovati ovisno o zemljopisnom sektoru unutar zemljopisnog područja (obala ili unutrašnjost), što može dovesti do teškoća u nadzoru.

Stoga se rok utvrđuje na 1. studenoga.

Prinos

Najveći dopušteni prinos povećan je sa 6 t/ha na 10 t/ha. Naime, stabla mladih nasada danas daju plod i prinosi tih maslinika iznose oko 8 do 10 t/ha. Nisu neuobičajeni ni višestoljetni nasadi maslina čija stabla imaju vrlo razvijenu krošnju i zbog toga znatan prinos maslina. Profesionalizacija proizvođača i obnova zemljišnih čestica pridonose povećanju prinosa.

Osim toga, utvrđen je način izračuna prinosa kako bi se izbjegla sva tumačenja. Stoga se navodi da se taj prinos računa ovisno o ubranoj količini plodova (a ne ovisno o ukupnoj količini plodova stabala kojom su obuhvaćene neubrane masline koje su pale na tlo i nemaju oznaku).

Utvrđuje se starost stabala u kojoj stabla počinju davati plod (najmanje pet godina) kako bi se zajamčila dostatna kvaliteta maslina koje se prerađuju.

Datum berbe

Prvotno se datum početka berbe utvrđivao odlukom prefekta na prijedlog službi nadležnih tijela.

U okviru pojednostavnjenja administrativnih postupaka na nacionalnoj razini predlaže se da se taj datum utvrđuje odlukom ravnatelja Nacionalnog instituta za podrijetlo i kvalitetu (INAO).

Berba

Izraz „mehanički potpomognuto udaranje štapom” zamjenjuje se izrazom „mehanički postupci”. Tom se jezičnom izmjenom ne mijenjaju različite tehnike berbe dopuštene za ZOI „Olive de Nice”.

Način skladištenja maslina nakon berbe

Kako bi se kvaliteta sirovine stolnih maslina očuvala što je više moguće, predlaže se brisanje mogućnosti da se nakon berbe masline skladište na paletama koje nisu prilagođene zbog svoje velike zapremnine (rizici od grijanja i gnječenja maslina). Dopuštaju se samo kosturni sanduci.

Uvjeti izrade

U toj verziji specifikacije jasnije se navode uzastopne faze kojima se omogućuje proizvodnja stolnih maslina i maslinova tijesta: prva faza sastoji se od proizvodnje usoljenih maslina, a zatim se od njih proizvode stolne masline ili maslinovo tijesto.

Stavljanje u salamuru i razvrstavanje maslina

Predlaže se brisanje obveze prethodnog pranja maslina. Naime, s jedne strane pranje se nije pokazalo neophodnim jer su masline prikupljene mrežom čiste, a s druge strane prema nekim istraživanjima postupak pranja može dovesti do razvoja tzv. bolesti „alambrado” koja zahvaća masline čuvane u salamuri.

Predlaže se i da se postupak razvrstavanja maslina provodi nakon njihova stavljanja u salamuru neposredno prije njihove prerade u stolne masline ili maslinovo tijesto. Naime, iako su se ubrane masline nekoć razvrstavale iste večeri, to danas više nije slučaj. Zahvaljujući mehanizaciji berbe, danas se ubiru znatno veće količine tijekom dana, a ta se faza zamornog rada odgađa za mirnija razdoblja nakon berbe.

Osim toga, s obzirom na to da glatkoća, cjelovitost te nepostojanje nagnječenja i pukotina ne utječu na konačnu kvalitetu maslinova tijesta, predlaže se brisanje zahtjeva za razvrstavanje maslina namijenjenih izradi maslinova tijesta.

Nadalje, dodaje se prethodni postupak uklanjanja listova s maslina koji nije bio naveden, ali se uvijek izvodio. Uvodi se rok od najviše 24 sata za stavljanje u salamuru nakon berbe kako bi se očuvala prvotna kvaliteta prerađenih maslina. U istu se svrhu uvode zahtjevi povezani s kvalitetom prerađenih maslina za izradu stolnih maslina ili maslinova tijesta: masline moraju biti „zdrave, odnosno bez uboda insekata ili tragova bolesti. Međutim, dopušta se da 5 % prerađenih maslina imaju ubode insekata ili tragove bolesti, osim crvljivih maslina koje su potpuno isključene.”

Izrada maslinova tijesta

Postotak maslinova ulja s oznakom „Huile d’olive de Nice” koji se upotrebljava u homogenizaciji tijesta povećava se s najviše 7 % na najviše 12 % jer je ta izmjena postala potrebna kako bi se zajamčila masnoća i kvaliteta okusa tijesta.

Označivanje

Oznake na etiketi specifične za oznaku izvornosti usklađene su s odredbama Uredbe (EU) br. 1151/2012.

Za maslinovo je tijesto navođenje izraza „maslinovo tijesto” postalo obvezno uz naziv oznake izvornosti. Nadalje, upotreba oznake ZOI Europske unije i natpisa „zaštićena oznaka izvornosti” ili „ZOI” obvezne su oznake na etiketi proizvoda oznake izvornosti „Olive de Nice”.

Ostalo

Uzevši u obzir izmjene nacionalnih zakona i propisa rubrika „Nacionalni zahtjevi” sastavljena je u obliku tablice s glavnim točkama koje je potrebno nadzirati, njihovim referentnim vrijednostima i načinom njihova ocjenjivanja.

JEDINSTVENI DOKUMENT

„OLIVE DE NICE”

EU br.: FR-PDO-0105-01277 – 17.11.2014.

ZOI ( X ) ZOZP ( )

1. Naziv

„Olive de Nice”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka izvornosti „Olive de Nice” istodobno se odnosi na stolne masline i maslinovo tijesto koji potječu isključivo od sorte cailletier.

Stolne masline „Olive de Nice” jesu masline manje veličine (od najmanje 40 plodova do najviše 70 plodova po hektogramu) te im se boja kreće od zelenožućkaste do smeđe ili od boje vinskog taloga do ljubičastocrne. Imaju glatku pokožicu i čvrsto meso koje se dobro odvaja od koštice. Blago su gorke, nikada nisu kisele ni preslane. Imaju tipične arome kandiranog voća (suha šljiva, trešnja), kolača s trešnjama, suhog voća te mirise starog vina i kože.

Cijele su, nisu polomljene ni popucale i nemaju dodanih aroma. Odlikuje ih prilično velika prisutnost peteljki koje mogu biti na maslini ili odvojene u otopini.

Maslinovo tijesto „Olive de Nice” ima tipične arome kandiranog voća (suha šljiva, trešnja), kolača s trešnjama, slastica, prepečenog kruha, suhog voća te mirise starog vina, trešnjevače i kože. Njegova se boja kreće od smeđe i boje vinskog taloga do crne boje. Tekstura mu je homogena i nije premasna. Međutim, moguća je manja prisutnost komadića pokožice ili peteljki. Tijesto nije grubo (prolazi kroz sito čiji su otvori promjera 3,5 mm ili manji), nije preslano ni pregorko i nikada nije kiselo. Zabranjuje se bilo kakvo aromatiziranje.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi postupci, od proizvodnje maslina do izrade stolnih maslina ili maslinova tijesta, provode se na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Osim obveznih natpisa predviđenih propisima o označivanju i prezentiranju prehrambenih proizvoda, etiketa za stolne masline i maslinovo tijesto sa zaštićenom oznakom izvornosti „Olive de Nice” sadržava sljedeće natpise:

— naziv zaštićene oznake izvornosti „Olive de Nice”, izraz „pâte d’olive” za maslinovo tijesto, natpis „appellation d’origine protégée” (zaštićena oznaka izvornosti) ili „A.O.P.” (ZOI). Ti natpisi nalaze se u istom vidnom polju. Navode se uočljivim, čitljivim, neizbrisivim slovima koja su dovoljno vidljiva da se dobro ističu u okviru u kojem su ispisana te da ih se može jasno razlikovati od svih drugih pisanih navoda i znakova.

— oznaku ZOI Europske unije.

4. Sažeta definicija zemljopisnog područja

Određeno zemljopisno područje masline i maslinova tijesta koje ima pravo nositi oznaku izvornosti „Olive de Nice” nalazi se u sljedećim općinama departmana Alpes-Maritimes:

— Aiglun, Antibes, Biot, Bouyon, Cannes, Clans, Conségude, Les Ferres, Malaussène, Mandelieu-la-Napoule, Massoins, Nice, Roquestéron-Grasse, La Tour, Tournefort, Vallauris, Villars-sur-Var,

— općinama kantona: Le Bar-sur-Loup (osim općina Caussols i Courmes), Breil-sur-Roya, Cagnes-sur-Mer-Centre, Cagnes-sur-Mer-Ouest, Le Cannet, Carros, Contes, L’Escarène, Grasse-Nord, Grasse-Sud, Lantosque, Levens, Menton-Est, Menton-Ouest (osim općine Roquebrune-Cap-Martin), Mougins, Nice 13. kanton, Roquebillière (osim općine Belvédère), Roquesteron, Saint-Laurent-du-Var-Cagnes-sur-Mer-Est, Saint-Vallier-de-Thiey (osim općina Escragnolles i Saint-Vallier-de-Thiey), Sospel (osim općine Moulinet), Vence, Villefranche-sur-Mer (osim općina Cap-d’Ail i Saint-Jean-Cap-Ferrat).

5. Povezanost sa zemljopisnim područjem

5.1. Posebnosti zemljopisnog područja

To zemljopisno područje nalazi se unutar cjeline obilježene običajima sadnje maslinika i upotrebe pogona za preradu te se temelji na izvornim svojstvima prirodnog okruženja (topografija, pedologija, klimatologija).

Maslinarski predio Nice nalazi se u središtu regije u kojoj se spajaju planine i more te se stapaju jedno s drugim. Glavni je odvod rijeka Var sa svojim dolinama pritoka Vésubie, Tinée i Estéron. Maslinarstvo se razvilo nizvodno od tih dolina koje su manje strme od dolina koje se nalaze uzvodno. Ti reljefni maslinici leže na brežuljcima, obalnim visoravnima čije su padine često oblikovane u „terase”. Tla, posebno pogodna za uzgoj maslina, koluvijalna su i bogata vapnencem nastalim gelifrakcijom ili laporovitim vapnencem s teksturom glinaste ilovače.

Na maslinarskom području prevladava mediteranska klima do koje ponekad dopre planinski utjecaj. Temperature su blage (od 4 do 11 °C zimi), padaline obilne (od 800 do 1 100 mm), a insolacija je izvrsna (2 760 sata godišnje). U obalnom rubnom dijelu nema jakih mrazova, a u unutrašnjosti su zemlje, ispod nadmorske visine od 750 m, rijetki. U tim se uvjetima bez jakih vjetrova sorta cailletier, kojoj su svojstvena visoka stabla s dugačkim i obješenim granama, nametnula tijekom stoljeća u Nici kao prevladavajuća sorta nasada.

Masline su oduvijek bile jedna od glavnih kultura koje uzgaja stanovništvo „grofovije Nice” (administrativna podjela Savojskog vojvodstva od 1526. do 1847.) i Azurne obale. Berba općenito počinje u studenome i traje do travnja s intenzivnijim razdobljem berbe između siječnja i ožujka kada se beru masline koje poprimaju boju (najmanje 50 % maslina boje vinskog taloga). Masline se beru izravno sa stabla, bez upotrebe proizvoda za otpadanje plodova, ili tradicionalnom metodom udaranja štapom ili mehaničkim postupcima.

Maslina „Olive de Nice” tradicionalni je sastojak poznate salate iz Nice. Priprema se na tradicionalne načine regije Nice od tzv. „usoljenih” maslina koje se dobivaju namakanjem maslina u salamuri natrijeva klorida bez aditiva, osim soli, tijekom najmanje tri mjeseca prije stavljanja na tržište.

Maslinovo tijesto proizvodi se od maslina iz salamure. Dobiva se jednostavnim brisanjem i uklanjanjem soli s maslina, uklanjenjem koštica centrifugiranjem te homogenizacijom tijesta dodavanjem maslinova ulja s oznakom izvornosti „Huile d’olive de Nice” s najvećom graničnom vrijednosti od 12 % mase tijesta.

5.2. Posebnosti proizvoda

Stolna maslina „Olive de Nice” maslina je manje veličine (od 40 do 70 plodova po hektogramu), cijela je, nije polomljena ni popucala i nema dodanih aroma, odlikuje se nijansama koje se kreću od zelenožućkaste do smeđe i od boje vinskog taloga do ljubičastocrne. Ima glatku pokožicu, veliku košticu i čvrsto meso koje se dobro odvaja od koštice. Odlikuje se i blagom gorčinom te nije kisela. Njezine arome podsjećaju na kandirano voće (suha šljiva, trešnja), kolač s trešnjama, suho voće, miris starog vina i kožu. Tipična je prisutnost peteljki koje mogu biti na maslini ili odvojene u otopini. Maslina „Olive de Nice” potječe isključivo od sorte cailletier. Maslinovo tijesto ima tipične arome kandiranog voća (suha šljiva, trešnja), kolača s trešnjama, slastica, prepečenog kruha, suhog voća te mirise starog vina, trešnjevače i kože. Njegova se boja, poput boje stolnih maslina, kreće od smeđe i boje vinskog taloga do crne boje. Odlikuje se i homogenom teksturom koja nije premasna. Cijenjeno je jer nema ni preslan ni pregorak okus i nikada nije kiselo.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Karakteristike zemljopisnog područja oblikovale su maslinarski krajolik Nice i posebnosti masline „Olive de Nice”. Zbog svojeg zemljopisnog položaja (podnožje Alpa koje uranjaju u more) departman Alpes-Maritimes ima ograničen poljoprivredni prostor. Obradiva je zemlja rijetka, a masline se sade na terasama. Maslinarski predio Nice tvori karakterističan krajolik na padinama istaknutima gradnjom suhozida koji zadržavaju zemlju i štite od erozije. Na tim osjetljivim zemljištima maslinarstvo je jedina alternativa zapuštanju zemlje.

Posebna mediteranska klima na zemljopisnom području s malo snažnog vjetra i malo mraza, izvrsnom insolacijom te obilnim proljetnim i jesenskim kišama pogoduje maslinarstvu, a sve to do 700 metara nadmorske visine.

U tim posebnim uvjetima savršeno prilagođena sorta cailletier predstavlja 95 % nasada na zemljopisnom području. Blaga klima s jedne strane te konfiguracija nasada uglavnom u obliku „terasa” na obali i planinama s druge strane razlozi su iz kojih se berba provodi od studenoga do travnja nakon što počne dozrijevanje plodova. Osim toga, zbog karakteristika sorte (velika stabla s obješenim granama) i običaja jednokratne berbe, boja masline nije ujednačena jer stabla nisu jednako izložena suncu. Stoga su ubrane masline zelenožućkaste do smeđe boje i boje vinskog taloga do ljubičastocrne boje.

Maslina te sorte manje je veličine s velikom košticom i čvrstim mesom. Zbog toga nije jako mesnata i posebno je prilagođena pripremi u salamuri natrijeva klorida, što je postupni postupak odgorčavanja. Riječ je o tradicionalnoj pripremi u regiji Nice. Tom pripremom bez aditiva, osim soli, čuvaju se karakteristike sirovine i omogućuje se da su arome „suhog voća” prisutne u maslinovu ulju „Huile d’olive de Nice” prisutne i u stolnim maslinama. Tom tehnikom masline postupno gube većinu gorčine i „konzerviraju se”. Javljaju se druge arome poput kandiranog voća, slastica ili starog vina, a maslina ostaje glatka. Prisutnost peteljki na maslini ili peteljki odvojenih u otopini opravdana je istodobno karakteristikama sorte (plod koji visi na dugačkoj peteljci) i načinom berbe metodom udaranja štapom.

Usto, jednostavnom tehnikom izrade maslinova tijesta dobiva se originalni, prirodni proizvod bez aditiva u kojemu su očuvane karakteristike sirovine i koji ima karakteristične arome stolne masline. Dodavanjem ograničene količine maslinova ulja „Huile d’olive de Nice” pridonosi se karakteristično homogenoj i masnoj teksturi tijesta.

Stoga maslina „Olive de Nice” uživa ugled koji uvelike prelazi regionalni okvir i tradicionalno područje na kojemu se konzumira u okviru mediteranske kuhinje. Prodaje se osobito u Parizu i pariškoj regiji, ali i u brojnim drugim državama: Sjedinjenim Američkim Državama, Velikoj Britaniji, Njemačkoj i sjeveru Europe.

Upućivanje na objavu specifikacije

(članak 6. stavak 1. drugi podstavak ove Uredbe (2))

https://info.agriculture.gouv.fr/gedei/site/bo-agri/document_administratif-41f32a74-4491-4034-a352-eb0a9979554c/telechargement

(1) SL L 343, 14.12.2012., str. 1.

(2) Vidjeti bilješku 1.